《公出驻节陶太守池馆踰宿徙居行台 其一》
明代·区元晋

秋色覆琼宇，寒花转白蘋。檐晴喧瑞雀，藻密隐祥鳞。

山石堆云远，池涧引泉新。混混无止息，级级故峋嶙。

长吟时顾影，伴峙且欹巾。流行敢混俗，卓立自超群。

野旷多奇趣，境清无纤尘。主人开绿野，五马驾朱轮。

英风凌苍汉，壮志御青云。竹帛恒自矢，声华应耻论。

作者简介：区元晋，字惟康。新会人。越子。明世宗嘉靖四年（一五二五）举人。官云南镇南知州，晋福建兴化府同知。著有《见泉集》。清温汝能《粤东诗海》卷二一、清道光《广东通志》卷二七四等有传。区元晋诗，以附于明万历四十四年刻区越撰《乡贤区西屏集》之《区奉政遗稿》为底本，参校一九五四年重印《区西屏见泉二公合集》中之《奉政区见泉公遗集》。